王傳巖起樂齋
作者：呂本中
朝代：宋

paragraphs: 人生各有樂，所樂故不同。
吹竽與擊缶，同在可樂中。
孰能識至樂，不計窮與通。
顔子在陋巷，肯憂家屢空。
朝從聖師游，暮歸無近功。
忽然若有合，此樂固無窮。
當時二三子，因之開蔽蒙。
君生百世下，久已聞其風。
端居有遐想，客至聊從容。
四壁倚蓬蒿，萬卷蟠心胸。
回視世所求，天道迷西東。
此樂既不遠，欲往吾其從。